เอกสารแนบ 3 อื่นๆ

รายงานการกำกับดูแลของคณะกรรมการตรวจสอบ

เรียน ท่านผู้ถือหุ้น ธนาคารเกียรตินาคิน จำกัด (มหาชน)

คณะกรรมการธนาคารเกียรตินาคิน จำกัด (มหาชน) ได้แต่งตั้ง คณะกรรมการตรวจสอบ จำนวน 3
ท่าน
ซึ่งเป็นกรรมการอิสระที่มีคุณสมบัติครบถ้วนตามข้อกำหนดและแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
ปัจจุบันคณะกรรมการตรวจสอบของธนาคาร ประกอบด้วย นายพิชัย ดัชณาภิรมย์
เป็นประธานกรรมการตรวจสอบ นายมานพ พงศทัต และ นายเชษฐ์ ภัทรากรกุล เป็นกรรมการ
โดยมีนายเกรียงศักดิ์ ศุกร์คณาภรณ์ เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต หน้าที่
และความรับผิดชอบตามที่ได้รับมอบหมายจากคณะกรรมการธนาคาร
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ธนาคารแห่งประเทศไทย
โดยในรอบปีบัญชี 2551 ได้จัดให้มีการประชุมคณะกรรมการตรวจสอบจำนวน 9 ครั้ง โดยนายพิชัย
และนายเชษฐ์ เข้าประชุมครบทั้ง 9 ครั้ง นายมานพ เข้าประชุม 7 ครั้ง
และเป็นการประชุมร่วมกับผู้บริหาร ผู้สอบบัญชีและผู้ตรวจสอบภายในตามความเหมาะสม
ซึ่งสรุปสาระสำคัญได้ดังนี้

1.  มีการสอบทานงบการเงินรายไตรมาส และงบการเงินรวมประจำปี 2551
    โดยได้สอบถามและรับฟังคำชี้แจงจากผู้บริหาร
    และผู้สอบบัญชีในเรื่องความถูกต้องครบถ้วนของงบการเงิน
    และความเพียงพอในการเปิดเผยข้อมูล รวมถึงรับทราบแผนการสอบบัญชีประจำปี 2551
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  มีการสอบทานข้อมูลการดำเนินงานและระบบการควบคุมภายใน เพื่อประเมินความเพียงพอ
    เหมาะสม
    และประสิทธิผลของระบบการควบคุมภายในที่จะช่วยส่งเสริมให้การดำเนินงานบรรลุเป้าหมายที่กำหนดไว้
    โดยพิจารณาจากรายงานการตรวจสอบภายในประจำปี 2551
    ตามแผนงานที่ได้รับอนุมัติซึ่งครอบคลุมระบบงานที่สำคัญของธนาคาร
    ทั้งนี้ไม่พบจุดอ่อนหรือข้อบกพร่องที่เป็นสาระสำคัญ มีการดูแลรักษาทรัพย์สินที่เหมาะสม
    และมีการเปิดเผยข้อมูลอย่างถูกต้อง ครบถ้วน และเชื่อถือได้
    นอกจากนี้ได้ประเมินระบบการควบคุมภายในตามแนวทางที่กำหนดโดย
    สำนักงานคณะกรรมการกำกับหลักทรัพย์และตลาดหลักทรัพย์ โดยผู้สอบบัญชีมีความเห็นว่า
    ธนาคารมีระบบการควบคุมภายในที่เหมาะสม
    และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
    ธนาคารมีระบบการติดตามควบคุมดูแลการดำเนินงานของบริษัทย่อยอย่างเหมาะสม ทั้งนี้
    ธนาคารยังได้รับคำแนะนำจากผู้สอบบัญชี
    ที่ได้เข้าสอบทานการควบคุมภายในด้านระบบสารสนเทศ เพื่อให้เกิดประสิทธิภาพ
    เพื่อสนับสนุนการดำเนินธุรกิจของธนาคารอย่างเป็นระบบมากยิ่งขึ้น

3.  ได้สอบทานการตรวจสอบภายใน โดยได้พิจารณาภารกิจ ขอบเขตการปฏิบัติงาน หน้าที่
    และความรับผิดชอบ ความเป็นอิสระ อัตรากำลัง และงบประมาณของสายตรวจสอบภายใน
    มีการปรับปรุง ทบทวนแผนงานของสายตรวจสอบภายใน ในการสนับสนุนเป้าหมาย
    และแผนงานของธนาคารที่ได้ให้ความสำคัญกับคุณภาพของเงินให้สินเชื่อ
    รวมถึงการกำหนดให้มีการพิจารณาทบทวน
    และอนุมัติการแก้ไขกฎบัตรของสายตรวจสอบภายในให้เหมาะสม ทันสมัย
    และสอดคล้องกับคู่มือแนวทางการตรวจสอบภายในของตลาดหลักทรัพย์แห่งประเทศไทย
    ซึ่งคณะกรรมการตรวจสอบมีความเห็นว่า ธนาคาร มีระบบการตรวจสอบภายในที่เพียงพอ
    เหมาะสม และมีประสิทธิผล

4.  มีการสอบทานการปฏิบัติตามกฎหมายว่าด้วย หลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย พ.ร.บ.ธนาคารพาณิชย์ (ปัจจุบัน คือ พ.ร.บ.
    ธุรกิจสถาบันการเงิน) และกฎหมายอื่นที่เกี่ยวข้องของธนาคาร
    รวมถึงการปฏิบัติตามคำแนะนำของธนาคารแห่งประเทศไทย และผู้สอบบัญชี
    ปฏิบัติตามข้อกำหนดของธนาคาร และข้อผูกพันที่ธนาคารมีไว้กับบุคคลภายนอก
    ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย ข้อกำหนด
    และภาระผูกพันที่ธนาคารมีไว้กับบุคคลภายนอก

5.  ได้สอบทานระบบการบริหารความเสี่ยง
    ให้มีความเชื่อมโยงกับระบบการควบคุมภายในเพื่อจัดการความเสี่ยงทั่วทั้งธนาคาร
    โดยได้พิจารณาสอบทานแผนงานการบริหารความเสี่ยง ปัจจัยความเสี่ยง
    แนวทางการบริหารความเสี่ยง ซึ่งคณะกรรมการตรวจสอบมีความเห็นว่า
    ธนาคารมีระบบการบริหารความเสี่ยงที่มีประสิทธิภาพและประสิทธิผล
    รวมทั้งสอดคล้องกับคู่มือการบริหารความเสี่ยงที่ธนาคารได้กำหนดโดยมีการกำหนดวัตถุประสงค์
    บ่งชี้ความเสี่ยง ประเมินความเสี่ยง จัดการความเสี่ยง
    และติดตามผลความคืบหน้าเป็นรายไตรมาส มีการกำหนดดัชนีชี้วัดความเสี่ยงที่สำคัญ
    ซึ่งถือเป็นระบบเตือนภัยล่วงหน้า
    มีการจัดทำแผนการดำเนินการกรณีเกิดเหตุการณ์วิกฤตให้เหมาะสมตามสถานการณ์
    มีการกำหนดความเสี่ยงที่ยอมรับได้และระดับความเสี่ยงที่ยอมรับได้
    รวมทั้งมีการทบทวนความเสี่ยงให้สอดคล้องกับสถานการณ์ปัจจุบันอย่างสม่ำเสมอ

6.  มีการสอบทานและให้ความเห็นต่อรายการเกี่ยวโยงกันหรือรายการที่อาจมีความขัดแย้งของผลประโยชน์
    รวมถึงการเปิดเผยข้อมูลของรายการดังกล่าวตามข้อกำหนดของตลาดหลักทรัพย์แห่งประเทศไทย
    และ สำนักงานคณะกรรมการกำกับหลักทรัพย์และตลาดหลักทรัพย์
    ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องกันที่มีสาระสำคัญได้เปิดเผยและแสดงรายการในงบการเงินและหมายเหตุประกอบงบการเงินแล้ว
    และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
    รายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของธนาคาร
    รวมทั้งมีการเปิดเผยข้อมูลอย่างถูกต้อง และครบถ้วน

7.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี 2552
    เพื่อนำเสนอต่อคณะกรรมการธนาคาร ให้ขออนุมัติจากที่ประชุมผู้ถือหุ้นประจำปี 2552
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทนแล้วเห็นควรเสนอแต่งตั้ง ดร.ศุภมิตร เตชะมนตรีกุล
    ผู้สอบบัญชีรับอนุญาต ทะเบียนเลขที่ 3356 หรือ นายเพิ่มศักดิ์ จิระจักรวัฒนา
    ผู้สอบบัญชีรับอนุญาต ทะเบียนเลขที่ 3427 หรือ นายนิติ จึงนิจนิรันดร์ ผู้สอบบัญชีรับอนุญาต
    ทะเบียนเลขที่ 3809 แห่งสำนักงาน บริษัท ดีลอยท์ ทู้ช โธมัทสุ ไชยยศ สอบบัญชี จำกัด
    เป็นผู้สอบบัญชีของธนาคาร ประจำปี 2552 พร้อมด้วยค่าตอบแทนเป็นจำนวนเงินรวม 4.26
    ล้านบาท โดยคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าว
    ดังนี้

    -   ในรอบปีบัญชีที่ผ่านมา ผู้สอบบัญชีได้ปฏิบัติงานด้วยความรู้ ความสามารถในวิชาชีพ
        และให้ข้อเสนอแนะเกี่ยวกับระบบการควบคุมภายในและความเสี่ยงต่างๆ
        รวมทั้งมีความเป็นอิสระในการปฏิบัติงาน

    -   ค่าตอบแทนที่เสนอมาเป็นอัตราที่เหมาะสม
        โดยได้เสนอค่าตอบแทนผู้สอบบัญชีจากเดิมจำนวน 4.06 ล้านบาทเป็นจำนวน 4.26
        ล้านบาท หรือเพิ่มขึ้นในอัตราร้อยละ 4.9 ของค่าตอบแทนประจำปี 2551
        ทั้งนี้เนื่องจากปริมาณงานและรายการทางบัญชีของธนาคารที่เพิ่มขึ้น

    -   มีการปฏิบัติสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ในเรื่องการกำหนดให้บริษัทจดทะเบียนต้องจัดให้มีการหมุนเวียนผู้สอบบัญชีที่ลงลายมือชื่อรับรองงบการเงินทุก
        5 รอบปีบัญชี ทั้งนี้หากผู้สอบบัญชีได้รับการแต่งตั้งให้เป็นผู้สอบบัญชีประจำปี 2552
        จะจัดเป็นปีที่ 2 ติดต่อกัน

    -   ผู้สอบบัญชีไม่มีความสัมพันธ์ใดๆ กับธนาคารและบริษัทย่อย

วันที่ 19 มกราคม 2552

ในนามคณะกรรมการตรวจสอบ

 

............................................

นายพิชัย ดัชณาภิรมย์

ประธานกรรมการตรวจสอบ